Eggenote hoop op beterskap vir 2 fietsryers ná ongeluk | Netwerk24
Deur Werner Beukes 29 Augustus 2019 08:47
Die eggenote van die twee fietsryers wat Sondag in die Bestmed Cycle4Cansa-padfietsren naby Sun City deur ’n minibus raakgery is, hoop nog op verbetering nadat albei in die waaksaal van die Netcare Ferncrest-hospitaal in Rustenburg opgeneem is.
Lourens Janse van Rensburg (60) van Welkom en Wicus Kotze (60) van Pretoria is beseer toe die bestuurder van ’n minibus op die groep fietsryers afgepyl en geen poging aangewend het om uit te swaai of stil te hou nie. Drie ander fietsryers het ook ligte beserings opgedoen.
Die bestuurder is vir roekelose en nalatige bestuur in hegtenis geneem.
Janse van Rensburg het Woensdag ’n operasie ondergaan om sy gekraakte rugwerwel met skroewe en draad te heg. “Ek hoop dat hy sommer gou weer volkome sal herstel,” het Eureka, Janse van Rensburg se vrou, Woensdag aan Netwerk24 gesê.
Janse van Rensburg, ’n tekenaar van beroep, het 17 jaar gelede weens gesondheidsredes besluit om te begin fietsry. “Dit het een van die groot passies in sy lewe geword,” sê Eureka.
Volgens Marietjie, Kotze se vrou, is hy in ’n stabiele toestand.
“Wicus se toestand het nie verbeter of versleg nie. Hy het ’n erge hoofbesering opgedoen wat deurentyd gemonitor moet word. Dit sal tyd neem voordat die swelling sak.”
Kotze is ’n uitvoerende bestuurslid by Bestmed.
Mauritz Meyer, organiseerder van die Cycle4Cansa-padfietsren, sê dit is die eerste keer in meer as 20 jaar vandat hy by dié kompetisie betrokke is dat fietsryers “so erg seerkry”.
“Dit is ’n tragiese voorval. Ek wens albei spoedige beterskap toe.”
Meer oor: Sun City | Hospitaal | Minibus | Ongeluk | Raakgery